
Massilia: espectacle anti-Netflix sobre l’exili


Ambient bèl·lic, premsa polaritzada, refugiats, incertesa… Podríem estar parlant del nostre present, però ens hem de remuntar al 1939. Amb la Guerra Civil espanyola tot just acabada i la Segona Guerra Mundial començant, un grup d’intel·lectuals espanyols es va embarcar, el 19 d’octubre del 1939 al port de La Rochelle, al vaixell Massilia, que els havia de portar fins a Buenos Aires. Aquesta, però, no és la història d’aquest espectacle: a Albert Boronat i Maria Donoso, els dramaturgs, els interessen molt més els relats secundaris, les “històries intersticials” o les anècdotes aparentment intranscendents que ajuden a pintar el retrat d’un moment històric i social. Com ja van fer a Nodi: de gossos i malditos, aquí el més important són les petites coses, els detalls, la perifèria. 


Dirigeix la proposta el director argentí Nelson Valente (una presència cada dia més habitual en la cartellera de Barcelona), que la situa escènicament entre la conferència (performativa, per descomptat), el teatre documental i la peça poètica amb algunes incursions musicals i de teatre d’objectes. La història ens l’expliquen quatre magnífics intèrprets, entre els quals destaquen Lluís Marquès en el paper del cavall Romántico i Júlia Molins com una emocionada i alhora irònica narradora. Martí Salvat i Laura María González completen el repartiment interpretant diversos personatges, també cantant i tocant instruments, en una proposta trilingüe (català, castellà i argentí) que ens promet que ens explicarà una gran història per acabar deixant-nos amb les ganes. Un espectacle anti-Netflix. 


L’exili al qual ens vam veure obligats els europeus fa cent anys ens col·loca un mirall davant del nostre present (com passava a La tercera fuga, de Victoria Szpunberg): s’han intercanviat els papers, de moment, però les coses sempre poden canviar. Els submarins amenaçadors no han deixat mai d’envoltar-nos: avui encara són més visibles. Cavalls que parlen, directors de diari enfrontats i el camí de Santiago com a metàfora impossible i recurrent… Massilia és una proposta senzilla i honesta, defensada esplèndidament pels seus quatre intèrprets, que entre la memòria i la nostàlgia opten per la primera. Un muntatge que demana un espectador despert i actiu, que el mira directament als ulls i que ens confessa que, de vegades, només podem tenir les respostes correctes a les preguntes equivocades. 
Oriol Puig Taulé, El Quadern d'El País, 23 juny 2025

Massilia té nom de tango

Però no, no és un tango tot i que té aires de mar i de Buenos aires, d’història i país, de dictadura i república. Tot comença amb un llarg i tens silenci. Com l’inici dels temps, com el so d’alta mar. 4 actors, 4 actituds, 8 cames en posicions diferents, 8 mans amb posicions diferents. Sembla que no passi res, però allà on no passa res, sí que passa.

Allà on hi ha una representació, pictòrica, literària, teatral, els protagonistes, generalment no en són els protagonistes. Allà on hi ha públic i actors, hi reviuen els protagonistes.

La jarra azul construeix una història, la narra, la representa. Una història basada en fets reals, i que avui, desgraciadament segueix ressonant dins nostre i als nostres carrers i governs. Una història d’intel·lectuals anti franquistes que van haver de fugir, d’exiliar-se.

L’argument trena passat i present, humor i dolor, periodisme de dretes i d’esquerres, grans esdeveniments històrics, com la segona guerra mundial, i petites històries quotidianes.

Els quatre actors són impecables alhora de transmetre tot això. La direcció és fluida i propera. Llums, so, música, atrezzo, escenografia tot suma per portar aquesta escena del passat al nostre present. No podem mirar a un altre lloc. La història, en el sentit cronològic de la paraula, ens ha d’ajudar a conèixer, estimar i valorar els nostres avantpassats. Els que van ser immigrants, com ho són ara tantes persones de les nostres ciutats i pobles, molts dels quals dormen al carrer i no saben què serà de les seves vides. AVUI.

Els nostres avantpassats van ser immigrants, com explica Victòria Szpunberg a “La tercera fuga” i com ho fan a “Malissia”. El vaixell que com el Winnipeg o el Mexique van transportar catalans a l’altre banda de l’atlàntic.

El treball de recerca, documentació i creació de la dramatúrgia que signen Albert Boronat i Maria Danoso, en col·laboració amb la Jarra Azul, és encomiable. Un treball profund, que arrela en la història, i ens fa prendre consciència d’aquelles històries que la història ha volgut submergir en les profunditats de l’oceà.

I si algú podia omplir d’amor i humor aquesta història, aquest és el director de Buenos Aires Nelson Valente. Tot plegat una recerca d’emocions que els quatre actors: Laura Marı́a González, Júlia Molins, Lluís Marquès i Martí Salvat transformen esplèndidament damunt un escenari, el de l’Akadèmia, que acull aquesta travessa, ara a cavall, ara per mar, ara caminant pel camí de Santiago, i ens la porta a avui, juny del 2025, per què és important la memòria, per què cal fer-nos les preguntes correctes, ja que hem après una història amb moltes, massa respostes equivocades.

Si ara haguéssim de fugir, per què l’extrema dreta ens hi obligués, quants de nosaltres pujaríem al Massilia? L’esperança existeix per què existeix la por. I por en tenim. O no? Recordem la història, no fos cas que es tornés a repetir.
Carme Canet, Recomana, 25 juny 2025

Els submarins estan per tot arreu


La travessia s’ha allargat dues dècades. Però ara, vint anys després que el col·lectiu teatral La Jarra Azul fes salpar l’especacle “Los ninos de Morella” tot recuperant la memòria d’aquell grapat de nens fills de republicans que  partint de Barcelona van acabar sent acollits a terres mexicanes, i cinc anys després que “Winnipeg, el vaixell de Neruda” evoqués els esforços realitzats pel poeta pel tal que Xile li obris la porta a més de dos mil exiliats espanyols, la trilogia arriba al seu port final.


I ho fa a bord del que potser sigui el menys èpic i més juganer dels tres vaixells carregats d’exiliats espanyols de totes les edats  que l’han integrat. Tan poc èpic i tan juganer, que aquí hi tenen un singular protagonisme des d’un cavall argentí però catalanoparlant anomenat Romántico capaç de portar el seu jockey cap a la victòria just el mateix dia que el Massilia arribava a Buenos Aires, fins al peregrins que recorren el camí de Santiago, tot preguntant-se cada dia com serà l’hostal en el qual podran reposar els seus cansant peus quan caigui la nit.


¿Han canviat moltes coses al llarg d’aquestes dues dècades? Tal i com ens insinuen els excel·lents quatre intèrprets de l’espectacle, potser el que més ha canviat, és el fet que allò que fa dues dècades estava en estat de latència, ara s’ha fet ben patent. Els vaixells que formen part de la nostra memòria històrica temien que en qualsevol moment un submarí enemic que hagués detectat la seva presència des del periscopi els enviés un mal regal amb forma de torpede.


Però ara els submarins que semblaven cosa del passat ja ni es molesten a submergir-se perquè els seus torpedes ideològics tornen a ocupar llocs ben destacats a la nostra vida política i a la de mig món i amenacen en convertir definitivament la memòria històrica en un bon cas d’amnèsia col·lectiva. Per això mateix, quan arriba el tram final de la proposta, aquesta agafa un to ambivalent que es mou entre l’esperança potser un xic ingènua i la lucidesa que proporciona veure la facilitat amb la qual fins i tot les més sinistres  històries, poden repetir-se sense que salti cap mena d’alarma general.


Però no ens posem més dramàtics del que cal perquè com ja ha quedat clar aquest vol ser també un espectacle juganer que evita els dramatismes excessius, recorre sovint a l’humor i fins i tot al realisme fantàstic (ja em direu si no com cal qualificar la presencia d’aquest equí xerraire), s’adreça a nosaltres amb ganes de fer desaparèixer les quartes parets i segons declaració pròpia de la companyia es proposa precisament “trencar la passivitat que hi ha davant la repetició de la història arreu del món”, tot insistint en el fet que per intentar canviar les coses és important recordar.


A l’àgil direcció de Nelson Valente, li sobra potser una confiança excessiva en el paper que han de jugar els silencis que es troben en el  seu punt d’arrencada. I a la dramatúrgia que ens presenta alhora dos directors de diari representatius de dues posicions ideològiques ben oposades, li manca potser de vegades una mica més de mordacitat. De la mateixa manera, i potser alhora per aquella tensió que es crea entre l’optimisme esperançador que vol transmetre el muntatge i el pessimisme desesperançador amb el qual es podria també contemplar tot plegat, el final de la travessia sembla una mica mancat de brutal realisme. Ben cert, superant totes les dificultats, el vaixell arriba al seu destí final. Però el fet que a la majoria dels intel·lectuals que navegaven en ell se’ls impedís desembarcar donat el posicionament polític del govern argentí del moment, i la campanya a la qual això va donar lloc, queden reduïts a un paper potser massa secundari.


Petites traves d’un muntatge que, en qualsevol cas, sap trobar la complicitat amb el públic d’una manera molt directa, gràcies com ja ha quedat assenyalat a la bona labor del seu quartet protagonista i a l’afinada visió de Valente. No podrem desactivar així com així la presència amenaçant dels submarins. Però, com a mínim, podrem recordar l’èxit aconseguit per tres vaixells emblemàtics que van saber esquivar els seus torpedes.


Però ara els submarins que semblaven cosa del passat ja ni es molesten en submergir-se perquè els seus torpedes ideològics tornen a ocupar llocs ben destacats a la nostra vida política i en la de mig món i amenacen en convertir definitivament la memòria històrica en un bon cas d’amnèsia col·lectiva.

Ramon Oliver, Recomana, 25 juny 2025

Preciós i vibrant final de la trilogia de l’exili

(Vist a l’assaig general del 17 de juny)


«Massilia» és una molt bona arrencada del Grec. El Teatre Akadèmia repeteix l’aventura de La chispa i s’avança al carro gros de la inauguració del festival d’estiu a Barcelona. La jarra azul ja va fer dos treballs anteriors sobre tripulacions d’exiliats de la II República que van travessar l’Atlàntic. A «Los niños de Morelia» (2005) parlaven d’una canalla que fugia de la guerra com qui s’anava de colònies i que es va trobar creixent i sobrevivint amb un veïnatge cada cop més refractari a la seva presència. La seva representació tenia tanta veritat que ressonava a ofrena i ritual. «Winnipeg» (2020) va ser un viatge de les petites desventures dalt d’un vaixell confiant en la supervivència i patint sempre pel naufragi. Aquest «Massilia» juga amb la tensió d’una història trenada i la potència i el focus dels actors, cronistes que assagen el seu relat.


Hi ha tres claus per entendre la posada en escena que ha dirigit Nelson Valente (Sílvia, Rovira vs. Rodríguez). Per una banda, una història feta a partir de les cròniques del periodista Constantino del Esla i la seva por en topar amb un submarí alemany. (Del Esla va ser un corresponsal de guerra del diari La Nación que, després de resseguir la Guerra Civil espanyola, es va exiliar a Buenos Aires, dalt del Massilia). Per una altra, una trama en què barreja fets històrics (l’aventura dels privilegiats perdedors de l’exili amb l’anècdota de Romántico en una cursa de cavalls desigual) amb l’autoficció per la peripècia del Camino de Santiago que deambula de la ironia a la lucidesa i contemplació.

El resultat és un poema escènic vibrant que ajuda a comprendre el pes de la memòria, del relat, de la necessitat de reescriure i rellegir l’ahir per reformular-se preguntes avui i no conformar-se amb les respostes perfectes, que poden perdre la seva virtut si es limiten a ser lemes buits de compromís. És una proposta seductora i eficaç dels dramaturgs Albert Boronat («Una casa en la montaña», «Snorkel») i Maria Donoso («FEM, la llista de Lourdes», «Nodi, de gossos i malditos»). El tercer vèrtex del triangle de «Massilia» és la interpretació de quatre intèrprets (Laura María González, Júlia Molins, Lluís Marquès i Martí Salvat) que s’escolten, es passen el focus sense ànsia, que assumeixen ser la veu fent de cavall, de joquei, d’entusiasta percussionista, o de delirant i obsessiu peregrí de camins cristians, on no hi arriben els submarins alemanys, però, igualment, s’hi pot somiar.


Aquest tancament de la trilogia de La jarra azul és com una construcció vulnerable de Jordi Galí (T) que va agafant alçada sense fer-ne ostentació, des de restes de naufragi, una guitarra, un ukelele, unes petxines o una màquina de moldre cafè. Un espectacle que manté la tensió des que el primer intèrpret omple fins dalt un got d’aigua parsimoniosament i l’acaba reomplint-lo de nou, té una sensibilitat extrema i clama per l’esperança de qui necessita mirar coralls i balenes i ignorar la por de topar-se amb un submarí.
Jordi Bordes, Recomana, 19 juny 2025

